Drie gesoek wat by hof ontsnapVan links: Sandile Gasa , Jima Dube en Emmanuel Sibanda (Foto: SAPS) Die polisie in Mpumalanga het ŉ grootskaalse soektog van stapel gestuur nadat vier verdagtes Maandag onder toesig by die landdroshof in Volksrust ontsnap het. Een van die verdagtes is intussen aangekeer. Kol. Donald Mdhluli, woordvoerder van die polisie, sê volgens berigte het die polisie die vier verdagtes, Welcome Mncube (56), Jima Dube (34), Sandile Gasa (42) en Emmanuel Sibanda (28) die oggend na die hof geneem. “Terwyl die verdagtes uit die polisievangwa na die hof geneem is, het daar ŉ onderonsie tussen die verdagtes en die polisie ontstaan en die vier verdagtes het ontsnap. ŉ Soektog na die verdagtes is onmiddellik van stapel gestuur,” sê Mdhluli. “Ten tyde van die soektog het polisie inligting ontvang dat die een verdagte, Mncube, in ŉ bos naby die hof gewaar is. Die polisie het die leidraad opgevolg, hom opgespoor en weer in hegtenis geneem.” Mdhluli sê toe die polisie die man wou boei, het hy probeer om een van die polisielede se dienspistool af te neem. Die vuurwapen het in die proses afgegaan en die verdagte is getref. Hy is onder polisiebewaking na ŉ nabygeleë hospitaal geneem vir verdere mediese behandeling. “Twee polisielede wat tydens die struweling by die hof beseer is, is tans besig om aan te sterk in die hospitaal.” Die verdagtes is aanvanklik vir ŉ sakeroofvoorval wat op 10 April in Volksrust plaasgevind het in hegtenis geneem. Hulle is ook ná die voorval in besit van ŉ vuurwapen en ammunisie gevind, wat hulle tydens die rooftog gebruik het. Die verdagtes het twee dae later hul eerste hofverskyning gehad. Die dag toe hulle ontsnap het, sou hulle vir die tweede keer in die hof verskyn het. Die verdagtes staan ook tereg op aanklagte van die besit van ŉ gesteelde voertuig. Hierdie voertuig, ŉ Ford Ranger, is glo tydens die sakerooftog gebruik. Voorlopige ondersoek dui daarop dat die voertuig in Gauteng gesteel is. Die polisie doen ŉ beroep op die publiek om nie die verdagtes te nader nie omdat hulle gevaarlik is. Enigiemand met meer inligting wat tot hierdie verdagtes se inhegtenisnemings kan lei, kan die Volksrust-polisiestasie by 017 735 9913 skakel of die Stop Misdaadnommer by 08 600 10111.